પોલીસ ઈન્સ્પેક્ટર ચાવડાએ તેમની આ શંકા ઉપરી અધિકારી એવા ડીવાય એસ.પી. એમ.એમ મલેકને કરી. મલેકે પણ પોલીસ વિભાગમાં સાડા ત્રણ દાયકા વિતાવ્યા હતા તેમનો અનુભવ પણ ચાવડાની શંકાને સમર્થન આપતો હતો. બન્નેની ચર્ચા એક નિષ્કર્ષ પર પહોંચી કે હત્યારો પરિચિત જ છે તો તે પ્રિયાના બેસાણાંમાં જરૂર આવશે. પી.આઈ. ચાવડા બે દિવસ પછી પ્રિયાના બેસણાંમાં તેના ઘરે પહોંચી ગયા. સંખ્યાબંધ લોકોની અવરજવર વચ્ચે ચાવડા સૌથી પાછળ જઈને બેસી ગયા. તેમની નજર સતત એવા વ્યક્તિને શોધી રહી હતી જેની વર્તણૂક સહજ ન હોય. બેસણાંનો સમય પુરો થવા આવ્યો અને ભીડ ઓછી થવા લાગી જેમાં પ્રિયાના પિતા વિજયભાઈ પી.આઈ ચાવડાને જોઈ ગયા. તે સફાળા ઉભા થઈને ચાવડા પાસે પહોંચ્યા. સાહેબ તમે, ‘આવો, જયશ્રી કૃષ્ણ’ કહી તેમને ઘરમાં લઈ ગયા. હવે ઘરમાં વિજયભાઈ અને પી.આઈ ચાવડા બે જ સામસામે ખુરશી પર બેસીને હત્યા કેસની ચર્ચા કરી રહ્યાં હતા.